बिजेपि-एजिपि-इउपिपिएल दोलोफोरा खुंनाय आसाम सोरखारनि गिबि रांबावजाया जाबाय। बे रांबावजायाव जेबो गोनां मोजां बिथांखि लानो हायाखैब्लाबो आसामनि सुबुंफोरनि मोजांनि थाखाय गोबां सदबांसा खोथा होनाय नुनो मोन्दों। बिदिनो कर’ना जिउसाजों सनदेर जानानै जिउ गोमाजानाय नखरफोरनो से लाख रां अनसुंथाइ महरै होनाय आरो कर’ना जिउसाजों सनदेर जानानै जिउ गोमानाय फिसाय गोमाजानाय रान्दिफोरनो नै लाख बाजि रोजा रां हेफाजाब होनाया बाखनायथाव बिथांखि जादों। बिदि रोखोमनि हेफाजाबगिरि बिथांखिफोरखौ लानानै आसाम सोरखारा मोजां खामानि मावनायखौ नुनो मोनगोन बादि मिजिंग खालामनो हायो। बिनि अनगायैबो आसाम सोरखारा गंबा गोदान मेडिकेल कलेज आरो गंसे हादरसायारि मुलुग सोलोंसालि गायसननो मख’दों रांबावजायाव। बिदि रोखोमनि बिथांखिफोरखौ रायजोफोरा आजावगोन आरो बरायगोन। दा हादरसायाव कर’ना जिउसानि थाखाय लकडाउन जानाय समाव गोबां सुबुंफोरा खामानि गोमाजाबाय। बिदिनो गेजेर थाखोनि नखरफोराबो खामायनायनि लामाखौ खोमानो गोनां जादों । बिदि थासारि जानायनि सायाव रांबावजायाव मख’नाय नुनो मोनाखै। गोबां खामानियाव नांथाबग्रा महरगिरिफोरनि थाखाय माबा हेफाजाब होजाथावनि सायाव जेबो मख’नाय नुनो मोननाय जायाखै। जिखियानो जाया मानो बेखौ बुंनांगोनदि बे रांबावजायाव मोनसे मेगनाव गोग्लैथाव बिथांखियानो जाबाय गु आरो जि थाखोनि फरायसा-फरायसुलिफोरनो स्मार्ट फन होनाय बिथांखि। थारैनो बि बिथांखिखौ मावफुंमारोब्ला आसाम हादरसानि जि लाखफ्राम फरायसालियाव फरायनाय फरायसा-फरायसुलिफोरा मुलाम्फा जानो हागौखौ साननो हायो। बेखौ खालामा बालानो गोरिब नखरनि फरायसा-फरायसुलिफोरनोल’ स्मार्ट फनखौ होनायनि बिथांखि लानायमोनब्ला सोरखारा गोबां कौटि रां थालांगौमोन। नाथाय स्मार्ट फन होनाय लोगो-लोगो फरायसा-फरायसुलिफोरनि खरसानि बिबाङा बांसिगोन। दा खौरां बिजोंनिफ्राय मिथिनाय बादिब्ला गोबां नखरनि फरायसा-फरायसुलिफोरा कर’ना जिउसानि बे थासारि समाव स्मार्ट फन गोयैनि थाखाय अनलाइन क्लास लानो हायाखै। नाथाय गेजेर थाखोनि नखरनि फरायसा-फरायसुलिफोरा 2020 मायथायनि लकडाउन समाव आरो 2021 मायथायावबो फरायसालिफोरा बन्द जानानै थानायखाय फरायसा-फरायसुलिफोरा अनलाइन क्लास लादों। बिसोर बादि थाखोनि नखरनि फरायसा-फरायसुलिफोरा फरा सोलोंनाय आरो आनजादफोरखौबो अनलाइनजोंनो होनाय नुनो मोननाय जादों। बिदि अनलाइन क्लास लानायाव गोरिब नखरनि फरायसा-फरायसुलिफोरा जानगाराव थानांदों। दा बे रांबावजायाव स्मार्ट फन होगोन होननानै बिथांखि लानायाव बे खेबनिफ्राय गोरिब नखरनि फरायसा-फरायसुलिफोराबो मुलाम्फा जागोन होननानै मिजिंगथिनो हायो। आसाम सोरखारा बिदि बिथांखि आजावनाया कर’ना जिउसानि थासारि समाव गोरिब नखरनि फरायसा-फरायसुलिफोराबो फरा सोलोंनाय आरो आनजादफोरखौ अनलाइननि राहाजों लानायनि सुबिदाखौ लानो हासिगोन होननानै मिजिंगथिनो हायो ।